Reën moontlik vir Wes-Kaap op padFoto: Netcare 911. Volgens die Suid-Afrikaanse Weerdiens (SAWD) se jongste langtermynvoorspelling is daar ’n moontlikheid van reën in die Wes-Kaap. Volgens Victoria Nurse, weervoorspeller van die SAWD, sal twee afsonderlike kouefronte Saterdag en volgende week Woensdag hul opwagting in die Wes-Kaap maak. “Dit is egter nie reusekouefronte nie en dit sal nie noodwendig met merkwaardige reënval of lae temperature gepaardgaan nie,” het Nurse gesê. Een kouefront sal Saterdag begin en Sondag voortduur. “Die groter Wes-Kaap-provinsie behoort so 10 mm reën te kry, maar daar sal na verwagting meer reën in die bergagtige gebiede val,” het Nurse gesê. Daar sal na verwagting volgende week Dinsdag tot Woensdag nog ŉ kouefront in dié droogte geteisterde provinsie aankom, wat met ’n bietjie reën gepaard sal gaan. “Dit lyk in die stadium, alhoewel dit ’n bietjie ver vooruit is, asof die Wes-Kaap so 20 mm reën sal kry volgende week, weereens met meer wat in die bergagtige gebiede kan val. Dit kan ook met sneeu gepaardgaan,” het Nurse verduidelik. Volgens Nurse het die SAWD die afgelope ruk talle kouefronte gesien wat inbeweeg en dan weer wegbeweeg sonder enige noemenswaardige weerverskille. Daar sal Woensdag ŉ daling in temperatuur in die hele Wes-Kaap wees, maar dit sal veral langs die suidwestelike kuslyn en die westelike dele van die Noord-Kaap gevoel word. “Temperature in die stede sal tot so 17 °C val en in die bergagtige gebiede sal dit baie laag daal,” het Nurse gesê. Volgens Nurse sal die kouefront Donderdag (8 Junie) ooswaarts beweeg na die sentrale dele van die Oos-Kaap, die Vrystaat, Noordwes en ook Lesotho. “In Gauteng sal die koeler temperature teen Vrydag gevoel word. Dit is egter moeilik om die temperature te voorspel omdat dit nog so ver vooruit is,” het Nurse gesê. Nurse voeg by indien die kouefront van posisie verander, kan die situasie vir die Wes-Kaap dalk anders lyk.